Nariadenie Komisie (ES) č. 2562/1999
z 3. decembra 1999
o povolení určitých doplnkových látok v krmivách patriacich do skupiny antibiotík, na ktoré sa vzťahuje povolenie viazané na osobu zodpovednú za ich uvádzanie do obehu
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o doplnkových látkach v krmivách [1], naposledy zmenenú a doplnenú nariadením Komisie (ES) č.2439/1999 [2], a najmä na jej článok 9h ods. 3 písm. b) a článok 9i ods. 3 písm. b),
keďže:
(1) z dôvodu uvádzania nekvalitných napodobnenín doplnkových látok do obehu v spoločenstve, ktoré predstavujú riziko pre zdravie človeka a zdravie zvierat, smernica 70/524/EHS, naposledy zmenená a doplnená smernicou Rady 96/51/ES [3], ustanovuje viazať povoľovanie určitých skupín doplnkových látok na osobu zodpovednú za ich uvádzanie do obehu;
(2) osobitne článok 9h smernice 70/524/EHS ustanovuje nahrádzať dočasné povolenia doplnkových látok, zahrnutých do prílohy I po 31. decembri 1987 patriacich do skupiny antibiotík a presunutých do kapitoly II prílohy B, povoleniami viazanými na osobu, zodpovednú za ich uvádzanie do obehu, na obdobie 10 rokov;
(3) osobitne článok 9i smernice 70/524/EHS ustanovuje nahrádzať dočasné povolenia doplnkových látok, zahrnutých do prílohy II pred 1. aprílom 1998, patriacich do skupiny antibiotík a presunutých do kapitoly III prílohy B, dočasnými povoleniami viazanými na osobu, zodpovednú za ich uvádzanie do obehu;
(4) predmetom nových žiadostí o povolenie boli doplnkové látky uvedené v prílohách tohto nariadenia, predložených osobou alebo jej nástupcami zodpovednými za dokumentáciu na základe ktorej boli vydané predchádzajúce povolenia. Žiadosti týkajúce sa týchto doplnkových látok boli doložené požadovanými monografiami a identifikačnými správami;
(5) povolenie viazané na osobu zodpovednú za uvádzanie doplnkovej látky do obehu je založené výlučne na administratívnom postupe a neznamená to nové vyhodnocovanie doplnkových látok. Hoci sa povolenie podľa týchto nariadení vydáva na presne určenú dobu, môže byť kedykoľvek zrušené podľa článku 9m a článku 11 smernice 70/524/EHS. Povolenia možno zrušiť najmä z týchto dôvodov: Riadiaci vedecký výbor vydal stanovisko k antimikrobiálnej rezistencii 28. mája 1999; v súčasnosti sa opätovne prehodnocuje používanie určitých antibiotík ako doplnkových látok v krmivách podľa článku 9g smernice 70/524/EHS; Švédske kráľovstvo zakázalo na svojom území používanie všetkých antibiotík ako doplnkových látok v krmivách podľa článku 11 smernice 70/524/EHS. Okrem toho Komisia skúma predložené údaje a širšie otázky, či používanie antibiotík ako doplnkových látok v krmivách spĺňa podmienky ustanovené článkom 3a smernice 70/524/EHS pre povoľovanie používania doplnkových látok v krmivách;
(6) opatrenia ustanovené v tomto nariadení sú v súlade so stanoviskom Stáleho výboru pre krmivá,
PRIJALA TOTO NARIADENIE:
Článok 1
Dočasné povolenia doplnkových látok uvedených v prílohe I tohto nariadenia sa nahrádzajú povoleniami vydanými osobe zodpovednej za uvádzanie doplnkovej látky do obehu, zaradenej do druhého stĺpca prílohy I.
Článok 2
Dočasné povolenia doplnkových látok uvedených v prílohe II tohto nariadenia sa nahrádzajú dočasnými povoleniami vydanými osobe zodpovednej za uvádzanie doplnkovej látky do obehu, zaradenej do druhého stĺpca prílohy II.
Článok 3
Toto nariadenie nadobúda účinnosť siedmy deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 3. decembra 1999.